RO Jurnalul Oficial al Uniunii Europene C 33/10

Publicarea unei cereri în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

2013/C 33/06

Prezenta publicare conferă dreptul de opoziție la cererea de modificare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1).

DOCUMENT UNIC

REGULAMENTUL (CE) NR. 510/2006 AL CONSILIULUI

privind protecția indicațiilor geografice și a denumirilor de origine ale produselor agricole și alimentare (2)

„POULET DES CÉVENNES”/„CHAPON DES CÉVENNES”

NR. CE: FR-PGI-0005-0862-22.02.2011

IGP ( X ) DOP ( )

1. Denumire:

„Poulet des Cévennes”/„Chapon des Cévennes”

2. Statul membru sau țara terță:

Franța

3. Descrierea produsului agricol sau alimentar:

3.1. Tip de produs:

Clasa 1.1. Carne și organe comestibile proaspete

3.2. Descrierea produsului căruia i se aplică denumirea de la punctul 1:

IGP „Poulet des Cévennes” sau „Chapon des Cévennes” are următoarele caracteristici:

Rasele: grupul utilizează hibrizii S 757 N, T 457 N și T 451. Acești hibrizi fac parte din repertoriul hibrizilor din rase care sunt recunoscute în prezent ca având o creștere lentă.

Aspectul carcaselor respectă caracteristici specifice:

Clasa A [Definiție în Regulamentul (CE) nr. 543/2008]

În general: carcasa nu prezintă o asimetrie evidentă.

Oasele: nu au necroze, nu au diafiză roșie.

Pielea: — nu prezintă zgârieturi: se efectuează o declasare sistematică dacă sunt vizibile zgârieturi pe piept și pe pulpe; zgârieturile pe alte părți ale corpului sunt tolerate; — arsuri: se efectuează o declasare sistematică dacă sunt vizibile arsuri pe piept și pe pulpe; arsurile pe alte părți ale corpului sunt tolerate; — absența fulgilor reziduali și a tuleielor; — sternul: se efectuează o declasare sistematică dacă pielea de pe stern este sfâșiată; — sacrificarea prin sângerare: se efectuează o declasare sistematică dacă membrele prezintă articulații roșii sau echimoze; — în cazul păsărilor parțial eviscerate: capul și ghearele sunt curate și nu prezintă necroze.

Greutatea minimă a carcaselor este:

Pentru pui: — 1 kg dacă este prezentat „eviscerat fără organe interne”, gata de preparare; — 1,3 kg dacă este prezentat „parțial eviscerat”;

Pentru clapon: — 2,5 kg dacă este prezentat „eviscerat fără organe interne”, gata de preparare; — 2,9 kg dacă este prezentat „parțial eviscerat”.

„Poulet des Cévennes” sau „Chapon des Cévennes” se caracterizează prin textura consistentă a cărnii și a mușchilor, cu atât mai apreciată, cu cât carnea este suculentă și nu este grasă.

„Poulet des Cévennes” este comercializat sub formă de carcase întregi proaspete, gata de preparare (eviscerat fără organe interne), parțial eviscerat sau tranșat.

„Chapon des Cévennes” este comercializat sub formă de carcase întregi proaspete, gata de preparare sau parțial eviscerat.

3.3. Materii prime (numai pentru produsele prelucrate):

—

3.4. Hrană pentru animale (numai pentru produsele de origine animală):

Cel târziu de la vârsta de 42 de zile, puii și claponii din care provin „Poulet des Cévennes” și „Chapon des Cévennes” au acces la un teren stâncos, cu iarbă și copaci.

Alimentația naturală are la bază trei cereale, fără făină și grăsimi animale, cu suplimente de proteine vegetale (soia, rapiță, floarea-soarelui), de minerale și de vitamine.

Pentru a se produce „Poulet des Cévennes” sau „Chapon des Cévennes”, există trei etape de hrănire pentru pui și patru etape de hrănire pentru clapon:

Procentajul de includere a cerealelor în fiecare etapă de hrănire pentru pui

În etapa de demarare: din prima zi până cel târziu în ziua a 28-a

Cerealele și subprodusele de cereale reprezintă minimum 50 % din greutatea formulei alimentare.

În etapa de creștere: din ziua a 29-a până în ziua a 52-a

Cerealele și subprodusele de cereale reprezintă minimum 70 % din greutatea formulei alimentare

(minimum 2 cereale).

În etapa de definitivare: din ziua a 53-a până la sacrificare

Cerealele și subprodusele de cereale reprezintă minimum 80 % din greutatea formulei alimentare

(minimum 3 cereale).

Procentajul de includere a cerealelor în fiecare etapă de hrănire pentru clapon

În etapa de demarare: din prima zi până cel târziu în ziua a 28-a

Cerealele și subprodusele de cereale reprezintă minimum 50 % din greutatea formulei alimentare.

În etapa de creștere: din ziua a 29-a până în ziua a 52-a

Cerealele și subprodusele de cereale reprezintă minimum 70 % din greutatea formulei alimentare

(minimum 2 cereale).

În etapa de definitivare: din ziua a 53-a până la sacrificare

Cerealele și subprodusele de cereale reprezintă minimum 70 % din greutatea formulei alimentare

(minimum 3 cereale).

În etapa de sacrificare: 4 săptămâni înainte de sacrificare

Cerealele și subprodusele de cereale reprezintă minimum 80 % din greutatea formulei alimentare

(minimum 3 cereale).

3.5. Etape specifice ale producției care trebuie să se desfășoare în aria geografică delimitată:

Puii și claponii sunt crescuți în aria geografică a IGP.

Puii sosesc în crescătorii când au o zi. Durata de creștere este de 84 de zile pentru pui și de minimum 150 de zile pentru claponi.

3.6. Norme specifice privind felierea, răzuirea, ambalarea etc.:

—

3.7. Norme specifice privind etichetarea:

Etichetele trebuie să conțină în mod obligatoriu:

— denumirea IGP: „Poulet des Cévennes”; sau „Chapon des Cévennes”;

— abatorul în care au fost sacrificate păsările este identificat fie pe eticheta informativă (ștampila CEE), fie pe eticheta cu greutatea/prețul, care este aplicată pe ambalaj lângă eticheta informativă.

4. Delimitarea concisă a ariei geografice:

Aria geografică a fost definită prin combinarea mai multor criterii de bază: vechimea și renumele producției, tehnicile locale, realitatea economică din perspectivă istorică și cea actuală, precum și factorii ecologici.

Aria geografică a IGP „Poulet des Cévennes” sau „Chapon des Cévennes” include 426 de localități repartizate în următoarele 4 departamente:

Departamentul Ardèche

Cantoanele: Bourg-Saint-Andéol, Joyeuse, Largentière, Valgorge, Vallon-Pont-d'Arc, Les Vans, Viviers

O parte a cantonului: Villeneuve-de-Berg

Localitățile: Vogue, Villeneuve de Berg, Saint-Maurice-d'Ibie, Saint-Maurice-d'Ardèche, Saint-Germain, Saint-Andéol-de-Berg, Rochecolombe, Lavilledieu, Lanas

Departamentul Gard

Cantoanele: Alès-Nord-Est, Alès-Ouest, Alès-Sud-Est, Alzon, Anduze, Bagnols-sur-Cèze, Barjac, Bessèges, Génolhac, La Grand-Combe, Lasalle, Lédignan, Lussan, Marguerittes, Pont-Saint-Esprit, Quissac, Saint-Ambroix, Saint-André-de-Valborgne, Saint-Chaptes, Saint-Hippolyte-du-Fort, Saint-Jean-du-Gard, Saint-Mamert-du-Gard, Sauve, Sumène, Trèves, Uzès, Valleraugue, Vézénobres, Le Vigan

Departamentul Hérault

Cantoanele: Claret, Ganges

Departamentul Lozère

Cantoanele: Barre-des-Cévennes, Florac, Meyrueis, Le Pont-de-Montvert, Saint-Germain-de-Calberte, Villefort

5. Legătura cu aria geografică:

5.1. Specificitatea ariei geografice:

Aria geografică a IGP „Poulet des Cévennes” sau „Chapon des Cévennes” are următoarele caracteristici:

Un peisaj frământat

Peisajul din Cévennes, abrupt, povârnit și deluros, se caracterizează prin relieful său frământat.

Din punct de vedere topografic, regiunea Cévennes este caracterizată de altitudini cuprinse, aproximativ, între 200 și 1 700 de metri și un relief eterogen pe tot întinsul său.

Regiunea este formată din trei formațiuni naturale distincte: Hautes Cévennes, care domină la est Basses Cévennes, și podișurile înalte despicate de defileuri, care alcătuiesc „les Causses et les Gorges”.

Între masivele Bougès și Aigoual, la altitudini de 250-1 000 de metri, se întind văi profunde și înguste. Cu o diferență de altitudine de aproape 1 400 de metri între izvoarele situate la înălțime și bazinul Alès, râurile Gardons au săpat în versanți nenumărate viroage adânci numite „vallat”.

În plus, solurile din Cévennes, argilo-calcaroase, uneori șistoase, sunt aride, se cultivă cu greu și sunt foarte stâncoase.

Contraste climatice

Există contraste puternice între clima din văile râurilor Gardons, caldă și caracterizată de o puternică secetă estivală și de multe zile cu soare, și clima aspră de pe versanții muntelui Lozère (peste 90 de zile de îngheț pe an).

Și între anotimpuri există diferențe bine marcate. Predomină aversele mediteraneene, accentuate de relieful viguros: fie că este vorba de ploi de durată sau de furtuni scurte de temut, precipitațiile sunt frecvente din septembrie până în mai, înregistrându-se un maxim toamna și o diminuare în timpul iernii.

Dimpotrivă, verile sunt foarte secetoase. Iarna, ninge la peste 800 de metri altitudine, dar grosimea stratului de zăpadă și persistența acestuia variază foarte mult.

Din aceste caracteristici rezultă, la doar câțiva kilometri distanță, zone climatice bine diferențiate.

Un înveliș vegetal special

Natura solurilor, diversitatea climatică și varietatea reliefului își aduc contribuția la diversitatea vegetației din Cévennes.

Muntele Lozère se caracterizează prin absența copacilor, fiind acoperit cu fânețe sau cu vegetație de landă: afin, iarbă-neagră (Calluna vulgaris), drobiță.

Primii copaci apar la altitudini puțin mai mici: fagi, brazi și pini.

Mai jos, cresc stejari și castani.

Crestele lungi și înguste, precum și văile din Cévennes, se caracterizează printr-o mare diversitate, de la landele de pe vârfurile munților, a căror culoare variază între galbenul drobiței și movul ierbii-negre, și pădurile de stejar-de-stâncă (denumite „yeuseraie”), ce par a prelungi desișurile mediteraneene („garrigue”) pe munte, până la pădurile de castan.

Tehnici adaptate mediului natural

Crescătorii întrețin cu mare grijă terenurile și plantează copaci după observarea atentă a vegetației spontane. Datorită acestui bun simț, se evită împădurirea terenurilor cu copaci care nu sunt adaptați solului și climei din regiunea Cévennes.

De asemenea, crescătorii au elaborat tehnici de hrănire a păsărilor, prin planificarea hranei în funcție de diferitele etape de creștere a acestora. Hrana păsărilor este formată din cel puțin trei cereale, una dintre acestea fiind porumbul. Metoda se caracterizează și prin creșterea gradată a proporției de cereale din hrană, care atinge 80 % în etapa de definitivare.

Un alt element al acestor tehnici specifice este întreținerea terenurilor, care permite păsărilor să aibă acces atât la hrană suplimentară, formată din specii vegetale locale (ierburi aromatice, iarbă-neagră, lăstari de copaci sau bace), cât și la pietricelele naturale apărute în urma degradării stâncilor din zonă, care favorizează dezvoltarea pipotei și, prin urmare, o mai bună măcinare a hranei, ameliorând digestia.

5.2. Specificitatea produsului:

Produsul cu IGP „Poulet des Cévennes” sau „Chapon des Cévennes” se caracterizează prin calitățile sale gustative, prin culoarea galbenă a puilor, prin textura consistentă a cărnii și a mușchilor, carnea fiind suculentă și nefiind grasă. O altă caracteristică a acestei IGP este reputația sa, consolidată de-a lungul a zeci de ani.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP):

Legătura are la bază reputația și tehnicile crescătorilor, care fasonează produsul pentru a scoate în evidență toate particularitățile asociate teritoriului de producție.

Producția păsărilor de Cévennes este adaptată la constrângerile fizice ale mediului natural, crescătorii elaborând, din generație în generație, tehnici de producție originale.

Hrana, care are la bază cel puțin trei cereale, își aduce contribuția la calitățile gustative ale produsului (carnea are o textură consistentă, este suculentă și nu este grasă), iar utilizarea porumbului și a sorgului participă în mod natural la culoarea galbenă a puilor. Hrana suplimentară prezentă în mod natural în arie (ierburi aromatice, lăstari de copaci, bace, insecte etc.) sporește, de asemenea, gustul plăcut al cărnii.

Păsările „Poulet des Cévennes” sau „Chapon des Cévennes” provin dintr-o rasă cu gât golaș și cu picioare lungi. Această particularitate este indispensabilă pentru ca păsările să se poată deplasa fără a se răni pe terenurile accidentate, profitând astfel de toate avantajele acestora. Această specificitate a terenurilor influențează atât musculatura păsărilor „Poulet des Cévennes” sau „Chapon des Cévennes”, cât și caracteristicile organoleptice ale produsului: textura consistentă a mușchilor și a cărnii, care nu este grasă.

În sfârșit, creșterea păsărilor în Cévennes participă la menținerea societății agricole rurale, care a suferit ca urmare a dispariției mineritului și a activităților industriale.

Prin urmare, producția de IGP „Poulet des Cévennes” sau „Chapon des Cévennes” este adaptată la mediul natural, care influențează specificitatea produsului.

De asemenea, produsul cu IGP „Poulet des Cévennes” sau „Chapon des Cévennes” are o reputație consolidată pe parcursul unei lungi perioade, după cum o dovedesc încă din anii 1900 numeroasele concursuri avicole și târguri cu ocazia cărora calitatea păsărilor de Cévennes este recunoscută, fiind recompensată cu premii. Este important să remarcăm că, încă de pe atunci, pe lângă creșterea păsărilor în ferme și în gospodăriile familiale, existau și câțiva producători specializați a căror producție era destinată vânzării în piețe.

În prezent, produselor „Poulet des Cévennes” și „Chapon des Cévennes” le sunt dedicate numeroase articole în presa regională și națională, ele fiind prezente în cadrul tuturor acțiunilor de promovare a produselor cu certificate de calitate și care sunt originare din regiunea Languedoc-Roussillon, printre aceste manifestări numărându-se, de exemplu, „Militant du goût” sau „La qualité fait sa comédie”, care se derulează în fiecare an la Montpellier și se adresează publicului larg.

Reputația actuală a acestui produs este atestată și de numeroasele recompense obținute, cum ar fi medalia de bronz acordată în 2009 „Poulet des Cévennes” la Concursul general agricol din cadrul Salonului internațional al Agriculturii de la Paris.

Trimitere la publicarea caietului de sarcini:

[Articolul 5 alineatul (7) din Regulamentul (CE) nr. 510/2006]

https://www.inao.gouv.fr/fichier/CDCIGPPouletChaponDesCevennesV2.pdf

(1) JO L 343, 14.12.2012, p. 1.

(2) JO L 93, 31.3.2006, p. 12. Înlocuit de Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare.